Parlamentul  României

[image: image1.png]FOMANIA




	Comisia pentru buget, finanţe şi bănci

   Bucureşti     30.11.2006
   Nr. 22/399
	
	Comisia pentru industrii şi servicii
   Bucureşti     30.11.2006
   Nr. 23/108


Biroul Permanent

al

Camerei  Deputaţilor

Vă înaintăm, alăturat, Raportul comun de reexaminare asupra Legii privind facilitarea listării societăţilor comerciale pe piaţa de capital, cu care comisiile au fost sesizate, în fond, cu adresa Biroului Permanent nr.  PLx 480/2006 din 8 noiembrie 2006.
Legea face parte din categoria legilor ordinare, potrivit art. 76 din Constituţia României, republicată.
	PREŞEDINTE,

Mihai Nicolae Tănăsescu
	PREŞEDINTE,

Iulian Iancu

RAPORT COMUN

asupra Legii privind facilitarea listării societăţilor comerciale pe piaţa de capital
 În conformitate cu prevederile art. 134 alin. 5 din Regulamentul Camerei Deputaţilor, Comisia pentru buget, finanţe şi bănci şi Comisia pentru industrii şi servicii au fost sesizate, pentru reexaminare, cu Legea privind facilitarea listării societăţilor comerciale pe piaţa de capital, transmisă cu adresa nr. PLx 480 din 8 noiembrie 2006. 
      Legea supusă reexaminării are la bază propunerea legislativă privind facilitarea listării societăţilor comerciale pe piaţa de capital asupra pentru care, la data de 6 septembrie 2006, Comisia pentru buget, finanţe şi bănci împreună cu Comisia pentru industrii şi servicii au întocmit un raport comun cu amendamente admise pe care l-au înaintat Plenului Camerei Deputaţilor, propunând adoptarea acestuia. 
      Propunerea legislativă a fost respinsă de Senat, în şedinţa din 11 mai 2006.
La întocmirea raportului comun înaintat la data de 6.09.2006 s-a avut în vedere avizul negativ al Guvernului nr. 1071/3.04.2006, avizul negativ al Comisiei pentru politică economică, reformă şi privatizare precum şi avizul negativ al Consiliului Economic şi Social.

Ulterior, propunerea legislativă a fost adoptată de Camera Deputaţilor în calitate de Cameră decizională, sub titlul „Legea privind facilitarea listării societăţilor comerciale pe piaţa de capital”. 
Cu adresa nr. CA/1154 din 8 octombrie 2006, Preşedintele României a transmis Parlamentului cererea de reexaminare asupra Legii privind facilitarea listării societăţilor comerciale pe piaţa de capital, formulată în temeiul art. 77 alin. (2) din Constituţia României, republicată prin care se sesizează următoarele aspecte:
- din punct de vedere economic, nu se justifică acordarea de regimuri preferenţiale, în cazul taxei zero, pentru oferte publice de titluri de valori mobiliare faţă de celelalte tranzacţii de pe piaţa de capital, aceasta având,  de regulă, o situaţie financiară atractivă.

-  anul 2007, la care se limitează validitatea acestei legi, este un an obişnuit din punct de vedere al lansării de oferte publice,  nejustificându-se crearea unui regim special în acest domeniu pentru acest an.

- aplicarea legii poate conduce la crearea unor probleme financiare pentru Comisia Naţională a Valorilor Mobiliare. 
Senatul, în urma reexaminării în şedinţa din data de 1 noiembrie 2006, a respins această lege.

Potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat, Camera Deputaţilor este Cameră decizională. 
În conformitate cu prevederile art. 61 din Regulamentul Camerei Deputaţilor, republicat, Comisia pentru industrii şi servicii a dezbătut Legea menţionată în şedinţa din 29 noiembrie 2006, iar Comisia pentru buget, finanţe şi bănci - în şedinţa din 22 noiembrie 2006.

La dezbateri a participat, în calitate de invitat, doamna Gabriela Anghelache – preşedinte al Comisiei Naţionale a Valorilor Mobiliare.
La şedinţa Comisiei pentru industrii şi servicii au participat  20 deputaţi, din totalul de 22 membri, iar la cea a Comisiei pentru buget, finanţe şi bănci au participat 22 deputaţi, din totalul de 26 membri.

Raportul de reexaminare al comisiilor a fost adoptat cu majoritate de voturi.
In urma reexaminării Legii privind facilitarea listării societăţilor comerciale pe piaţa de capital, comisiile propun plenului Camerei Deputaţilor respingerea acesteia.
Legea face parte din categoria legilor ordinare, potrivit art. 76 din Constituţia României, republicată.
	PREŞEDINTE,

Mihai Nicolae Tănăsescu

SECRETAR,

Radu Cătălin Drăguş


	PREŞEDINTE,

Iulian Iancu
SECRETAR,

Aurelia Vasile


Consilieri:
Bărdiţă Mariana

Vlăsceanu Silvia       

